Een taal verhoed vooruitgang | Maroela Media
Panyazy Lesufi. Foto: Twitter
Deur Merlyn van der Rheede, die Afrikaanse Taalraad se noordelike projekbestuurder
Die gaping tussen ryk en arm word vergroot deur 'n eentalige bestel op alle landsburgers af te forseer.
Die een oomblik word Nomantu Nkomo-Ralehoko as die nuwe LUR vir onderwys in Gauteng aangewys, en almal is opgewonde en het verwagtinge dat sy alle tale goedgesind gaan wees.
Ek het verlede Woensdag, met die aankondiging van Nkomo-Ralehoko se aanwysing in die onderwysportefeulje, 'n vlaag van opgewondenheid beleef en gehoop dat dit 'n stap in die regte rigting sou wees – dat sy die waarde van moedertaalonderrig sal besef en dit sal predik. Die euforie was egter van korte duur, want net die volgende dag is Panyaza Lesufi terug in sy pos.
Volgens die Gautengse premier, David Makhura, en Angie Motshekga (minister van basiese onderwys), het Lesufi baie goeie werk gedoen en daarom is hy terug in sy pos as Gautengse LUR vir onderwys, ondanks sy omstrede uitlating van twee weke gelede: "Waarom nog veg vir Afrikaans?".
Soos ek talle male genoem het, moet die veralgemening dat Afrikaans aan 'n sekere ras behoort, asook die voortgesette etikettering van Afrikaans as die taal van apartheid – vandaar die aanvalle teen Afrikaans – stopgesit word. Volgens Statistieke SA se Algemene Huishoudelike Opname (AHO)-verslag 2018, is meer as driekwart (77,4%) van bruin individue se huistaal Afrikaans, terwyl 20,1% Engels as huistaal het. Meer as drie vyfdes (61,2%) van wit Suid-Afrikaners praat Afrikaans tuis en 36,3% het Engels as huistaal. Hierdie individue kan nie die reg ontsê word om moedertaalonderrig te ontvang nie, daarom sal ons veg vir Afrikaans en al die ander inheemse tale.
Merlyn van der Rheede van die ATR. (Foto verskaf)
Dit is wêreldwyd bewys dat mense se optimale potensiaal deur moedertaalonderrig ontsluit word. Die ANC roem hom daarop dat SA 'n ontwikkelende land is en tog word duisende landburgers van hul moedertaal, hul sleutel tot ontwikkeling, ontsê. Hierdie teenstrydighede gaan die regering nog duur te staan kom, want die gaping tussen die elite wat Engels verkies en die massas wat in hul moedertaal 'n bestaan voer, word deur hierdie kortsigtigheid net nog verder vergroot. Die voorheen benadeeldes word nou die teenswoordig benadeeldes! Diegene vir wie die toekoms maar bleek lyk, moet bewus gemaak word van die ontsluiting van die mensepotensiaal deur Afrikaans en die ander inheemse tale. 'n Groot ophef word gemaak van dekolonisasie, maar alles word voor die voet verengels, asof Engels nie 'n koloniale taal is nie. Dit help beslis nie die massas wat in haglike omstandighede leef nie; inteendeel, hulle word verder benadeel.
Ek doen daarom 'n beroep op mnr. Panyaza Lesufi dat hy sy siening oor Afrikaans sal verander en eerder sal fokus op die mensepotensiaal wat Afrikaans en die ander gemarginaliseerde inheemse tale kan ontsluit – in belang van die opvoedkundige en ekonomiese voordele vir ons land. Die Afrikaanse taalgemeenskap en die ander taalgemeenskappe móét in gesprek tree met mnr. Lesufi.
Ons kan nie langer toelaat dat die opvoedkundige, ekonomiese, sosiale, kulturele en spirituele waarde wat in die inheemse tale opgesluit lê, deur persoonlike politieke agendas ondermyn word nie.
Ek stem saam gaan kyk eerder hoekom afrikaanse skole so goed doen sonder finansiële hulp van die regering en pas dié prinsiepe toe in ander skole .Daar moet ook skole gebou word sodat kinders in hulle moedertaal kan onderrig kry,en hou op afbreek bou eerder op.
Ek lees die situasie so: Lesufi se aksies is nie gebaseer op enige wetenskaplike beginsels nie, maar op rou haat vir 'n sekere groep wat deurgaans beter presteer as die res. Die plan is om hulle af te trek deur moedertaalonderrig weg te neem. Hy gaan dus nooit self afsien van sy veldtog nie.
Onthou mense ,regerings doen aan jou wat jy hulle toelaat al is die rede dat jy bang is of oningelig moet jy sterk staan en seker maak jy kry die beste vir jou kinders.
As dit nie vir Lesufi se eenmanvete teen Afrikaans was nie, die goedkeuring van die onderwysminister en Cyril van hoe hy sake hanteer nie, sou dit tien teen een nie nou nodig gewees het vir Solidariteit om die massiewe taalplan vir Afrikaans van stapel te stuur nie, dan kon daar baie energie in gegaan het in onderwys en welwillendheid in die algemeen waarvan almal positief kon aftap. Maar nee, met kortsigtigheid dryf hulle Afrikaanssprekendes weg wat hulle met geen ander alternatief laat om met planne soos Solidariteit vorendag te kom en te implementeer nie. As dit dan so is dat… Lees meer »
die anc regering bly krap waar dit nie jik nie en op n dag gaan hy te ver gaan en dan sal die hel los wees